Marathons sal nie terug na Tokio skuif | Netwerk24
Marathons sal nie terug na Tokio skuif
Deur Wim Pretorius 03 April 2020 17:00
Kit McConnell, die Internasionale Olimpiese Komitee (IOK) se sportdirekteur, sê die planne is om die Olimpiese Spele se program volgende jaar dieselfde te hou as wat dit vanjaar sou wees. Foto: Getty Images
So het Kit McConnell, die Internasionale Olimpiese Komitee (IOK) se sportdirekteur, op 'n telekonferensie met die media gesê.
Die IOK en Tokio se reëlingskomitee het lank koppe gestamp oor waar die marathons en stapwedlope moet plaasvind tydens 2020 se Olimpiese Spele, veral met die erge hitte in Tokio in Julie en Augustus wat 'n groot bron van kommer was.
Die Tokio-reëlingskomitee het eindelik bes gegee en ingestem dat die langafstanditems sowat 800 km weg van die hoofstad geskuif is, na Sapporo.
McConnell sê die verwagting is dat geen veranderinge aan die Spele se program gemaak sal word nie.
Die byeenkoms, wat aanvanklik op 24 Julie sou begin en op 9 Augustus klaarmaak, is tot 2021 uitgestel en sal nou op 23 Julie begin.
Tokio beleef gereeld in Julie en Augustus temperature van hoër as 30°C, terwyl die hoë humiditeit in dié area ook iets is wat die lewe in die marathons en stapwedlope kan bemoeilik.
Al die items wat vir Sapporo geskeduleer is, sal in die laaste vier dae van die skouspel plaasvind.
Die vroue se marathon sal op 7 Augustus wees, met die mans se wedloop 'n dag later, voor die byeenkoms se afsluitingseremonie.
Die wedlope in Sapporo sal by die stad se Odori-park begin en eindig. Die baan is ongeveer 20 km lank en word meestal gebruik vir die Hokkaido-marathon, wat gewoonlik in Augustus plaasvind.
Thomas Bach, IOK-president, tesame met Sebastian Coe, president van Wêreldatletiek, het ná die aankondiging dat die Spele uitgestel word gesê dat alle atlete wat reeds vir die 2020-byeenkoms gekwalifiseer het, nie hul plekke kwyt gaan wees of weer die kwalifiseringsvereistes sal hoef te haal nie.
McConnell het egter nou gesê dat die laaste sê steeds in die hande van die lande se nasionale Olimpiese komitees is.
"In al die sporte sal die nasionale Olimpiese komitees die reg behou om die individue te kies vanuit die groep wat gekwalifiseer het."
Hy het bygevoeg die IOK sal nog vergader oor 'n nuwe tydgleuf waarbinne atlete wat nog nie gekwalifiseer het nie, hul kaartjies na Tokio kan probeer bespreek.